Document ID: 32008L0038

ΟΔΗΓΊΑ 2008/38/ΕΚ ΤΗΣ ΕΠΙΤΡΟΠΉΣ
της 5ης Μαρτίου 2008
για την κατάρτιση καταλόγου των χρήσεων για τις οποίες προορίζονται οι ζωοτροφές με τις οποίες επιδιώκονται στόχοι ιδιαίτερης διατροφής
(Κείμενο που παρουσιάζει ενδιαφέρον για τον ΕΟΧ)
(Κωδικοποιημένη έκδοση)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 93/74/ΕΟΚ του Συμβουλίου, της 13ης Σεπτεμβρίου 1993, για τις ζωοτροφές με τις οποίες επιδιώκονται στόχοι ιδιαίτερης διατροφής (1), και ιδίως το άρθρο 6 στοιχείο α),
Εκτιμώντας τα ακόλουθα:
(1)
H οδηγία 94/39/ΕΚ της Επιτροπής, της 25ης Ιουλίου 1994, για την κατάρτιση καταλόγου των χρήσεων για τις οποίες προορίζονται οι ζωοτροφές με τις οποίες επιδιώκονται στόχοι ιδιαίτερης διατροφής (2) έχει τροποποιηθεί επανειλημμένα και ουσιωδώς (3). Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση της εν λόγω οδηγίας.
(2)
Στην οδηγία 93/74/ΕΟΚ προβλέπεται η κατάρτιση ενός θετικού καταλόγου των χρήσεων για τις οποίες προορίζονται οι ζωοτροφές με τις οποίες επιδιώκονται στόχοι ιδιαίτερης διατροφής. Στον εν λόγω κατάλογο πρέπει να περιλαμβάνονται επακριβείς ενδείξεις όσον αφορά τη χρήση αυτών των ζωοτροφών, δηλαδή ο επιδιωκόμενος στόχος ιδιαίτερης διατροφής, τα ουσιώδη θρεπτικά χαρακτηριστικά τους, οι δηλώσεις σήμανσης και, κατά περίπτωση, οι ειδικές απαιτήσεις όσον αφορά τη σήμανση.
(3)
Ορισμένοι επιδιωκόμενοι στόχοι ιδιαίτερης διατροφής δεν μπορεί να περιληφθούν προς το παρόν στον κατάλογο των χρήσεων λόγω της απουσίας κοινοτικών μεθόδων ελέγχου για την ενεργειακή αξία τροφών για ζώα συντροφιάς, και για τις διαιτητικές ινώδεις ουσίες των ζωοτροφών. Ο κατάλογος αυτός πρέπει να συμπληρωθεί ευθύς ως αποφασιστούν οι μέθοδοι αυτοί.
(4)
Ο κατάλογος μπορεί να τροποποιηθεί, κατά περίπτωση, ανάλογα με την εξέλιξη των επιστημονικών και τεχνικών γνώσεων.
(5)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων.
(6)
Η παρούσα οδηγία δεν θίγει τις υποχρεώσεις των κρατών μελών όσον αφορά τις προθεσμίες ενσωμάτωσης στο εθνικό δίκαιο των οδηγιών που περιέχονται στο παράρτημα ΙΙ μέρος Β,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα κράτη μέλη επιτρέπουν την εμπορία των ζωοτροφών με τις οποίες επιδιώκονται στόχοι ιδιαίτερης διατροφής κατά την έννοια της οδηγίας 93/74/ΕΟΚ εφόσον οι χρήσεις για τις οποίες προορίζονται περιλαμβάνονται στο μέρος Β του παραρτήματος Ι της παρούσας οδηγίας και εφόσον πληρούν τους λοιπούς όρους που θεσπίζονται στο εν λόγω μέρος του παραρτήματος Ι.
Επιπλέον, τα κράτη μέλη διασφαλίζουν την τήρηση των διατάξεων που περιλαμβάνονται στο μέρος Α του παραρτήματος Ι υπό τον τίτλο «Γενικές διατάξεις».
Άρθρο 2
Η οδηγία 94/39/ΕΚ όπως τροποποιήθηκε με τις οδηγίες που παρατίθενται στο παράρτημα ΙΙ μέρος Α καταργείται, με την επιφύλαξη των υποχρεώσεων των κρατών μελών όσον αφορά στις προθεσμίες ενσωμάτωσης στο εθνικό δίκαιο των οδηγιών που εμφαίνονται στο παράρτημα ΙΙ μέρος Β.
Οι αναφορές στις καταργούμενες οδηγίες θεωρούνται ως αναφορές στην παρούσα οδηγία και διαβάζονται σύμφωνα με τον πίνακα αντιστοιχίας του παραρτήματος ΙΙΙ.
Άρθρο 3
Η παρούσα οδηγία αρχίζει να ισχύει στις 31 Ιουλίου 2008.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 5 Μαρτίου 2008.

Labels: 3
17
6